次韵張芻諫議宴集
作者：蘇轍
朝代：宋

paragraphs: 淮陽卧閣生清風，梁園坐嘯囹圄空。
不知何術解髖髀，但覺羈客忘樊籠。
樽罍灑落談笑地，塵埃脫去文書藂。
清心漸欲無一事，少年空記揮千鍾。
近傳移鎮股肱郡，復恐入覲明光宮。
人生聚散不可料，一杯相屬時方冬。
浮陽似欲作飛霰，想見觀闕瓊花中。
孝王會集猶可繼，莫嫌作賦無枚翁。